SKRIFTLIG FORESPØRGSEL E-0762/02

af Stavros Xarchakos (PPE-DE) til Kommissionen

(18. marts 2002)

Om: Internettet og mobiltelefoner som knudepunkter for narkohandel

Ifølge årsrapporten for 2001 fra FN's Internationale Kontroludvalg for Narkotiske Midler har Interpol i 2000 lokaliseret over 1000 sider på internettet, hvor der tilbydes salg af narkotika. Ifølge en meddelelse fra de britiske myndigheder er der fundet hundredvis af netsider, hvor der sælges lige fra hamp til heroin og kokain i Det Forenede Kongerige, mens opskrifter på fremstilling af narkotika fra kemiske laboratorier i Amerika er frit tilgængelige på internettet. Endvidere betegner den ovennævnte rapport fra Det Internationale Kontroludvalg for Narkotiske Midler såvel internettet som mobiltelefoner som de centrale knudepunkter for handel med narkotika. Navnlig på internettet findes der særlige, utilgængelige chat rooms, hvor narkosælgere kommer i kontakt med og organiserer salg af stoffer til narkomaner.

Har Kommissionen kendskab til de ovennævnte forhold? Hvilke foranstaltninger agter Kommissionen at træffe med henblik på at bremse denne narkohandelsvirksomhed via internettet? Råder Europol over oplysninger om en sådan narkohandelsvirksomhed i Grækenland?

Svar afgivet på Kommissionens vegne af António Vitorino

(27. maj 2002)

Kommissionen er bekendt med konklusionerne i årsrapporten for 2001 fra Det Internationale Kontroludvalg for Narkotiske Midler og dermed også de udfordringer, som misbrug af ny teknologi udgør i bekæmpelsen af narkotika.

Kommissionen minder om, at de nuværende rammer for EU's indsats på narkotikaområdet er fastlagt i Den Europæiske Unions narkotikastrategi (2000-2004)(1) og EU's narkotikahandlingsplan 2000-2004(2).

Det fremgår af punkt 4.1.1.2 i EU's narkotikahandlingsplan, at Rådet og Kommissionen, med bistand fra Europol, skal udarbejde EU-retningslinjer for bekæmpelsen af ulovlig narkotikavirksomhed ved brug af ny teknologi, navnlig Internettet.

Kommissionens forslag til Rådets rammeafgørelse om fastsættelse af mindsteregler for, hvad der udgør kriminelle handlinger, og for straffene for ulovlig narkotikahandel(3) retter sig mod ulovlig narkotikahandel generelt og omfatter dermed også ulovlig handel med narkotika ved brug af informations- og kommunikationsteknologi, navnlig Internettet.

Narkotika og Internettet er blevet behandlet og behandles stadig som et specifikt område i de relevante arbejdsstrukturer i Rådet. Dertil kommer, at emnet behandles over en bredere front i den flerårige EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net, som Parlamentet og Rådet vedtog(4). Kommissionen beskæftiger sig desuden med spørgsmålet i sin meddelelse fra januar 2001 om Et sikrere informationssamfund: Højnelse af sikkerheden i informationsinfrastrukturerne og bekæmpelse af computerrelateret kriminalitet(5).

Med hensyn til Europol er Kommissionen ikke klar over, hvorvidt man dér råder over specifikke oplysninger om eventuel virksomhed af denne art i Grækenland, men Kommissionen vil orientere Europol om det ærede medlems forespørgsel.

(1) Rådsdokument 12555/3/99 (http://ue.eu.int/newsroom/newmain.asp?lang=1).

(2) Rådsdokument 9283/00 og 9283/00 COR1(http://ue.eu.int/newsroom/newmain.asp?lang=1).

(3) KOM(2001) 259 endelig udg.

(4) EFT L 33 af 6.2.1999.

(5) KOM(2000) 890/2.